Shalom ja tere õhtust!
Eetris on TV7 lisraeli Uudised Jeruusalemmast.
Põhiteemad -
Peaminister Netanyahu õhutab P5+1 uurima muid võimalusi
tuumakõnelustel Iraaniga nn hea lepingu saamiseks.
Amnesty International õhutab rahvusvahelist kogukonda
tegelema hooletusse jäetud Süüria põgenike vajadustega.
Uus raport: Gazat kontrolliva Hamasi juhtkond
on valmis aktsepteerima ettepanekut Iisraeliga 5-aastane vaherahu teha.
Küprose välisministri Kasoulidese teatel hoidis Küpros ära
Iraani Liibanoni käepikenduse Hezbollah plaani
rünnata Vahemere saarel iisraellasi või juute.
Küprose julgeolek vahistas
26-aastase Liibanoni ja Kanada kodakondsusega mehe,
kui leidis tema Larnaca kodu keldrist suure koguse ammooniumnitraati,
mida kasutatakse pommide tegemiseks.
Küprose välisminister ütles intervjuus,
et ei saa täpsemat infot anda,
kuna see võib kahjustada süüdistaja kohtuasja.
Esiteks pean ütlema, et teil on endal väga hea info.
Teiseks läheb see kohtuasi
paari päeva pärast ilmselt kohtu ette,
mistõttu ma ei saa kommenteerida,
kuna see võib prokuröri tööle kahjuks tulla.
Kuid teie informatsioon on korrektne.
Hezbollah ametnikud Beirutis
polnud kommentaarideks koheselt saadaval.
Välisminister Kasoulides kinnitas ka
2014. a keskpaigast levinud kuuldusi,
mille järgi ISIL-iga liituda soovivad Lääne džihadistid
kasutavad Küprost transiidikoridorina Türgisse.
Nad saabuvad valitsuse kontrolli all olevaile aladele saarel,
liiguvad Türgi hallatavasse põhjaossa ja sealt edasi Süüriasse.
Võimud olid teadlikud mõningaist juhtudest,
kus võimalikud ISIL-i vabatahtlikud võisid liikuda Küprose kaudu
mässuliste rühmituse Lähis-Ida kantsidesse.
Ta nentsis siiski, et võimud on tõhustanud sõelumisprotsessi,
eriti Euroopa passi omanike seas, et seda marsruuti sulgeda.
Seda marsruuti on kasutatud paar korda. Väga vähe.
Kuid seetõttu tõhustasime
kõiki valvsusmeetmeid,
eriti Euroopa passi omanike seas,
et seda marsruuti ära lõigata.
EL kagupiiril asuv Küpos on Lähis-Ida möllust eemale jäänud,
kuigi asub Süüriast vaid 150 km kaugusel.
Viimatine suurim julgeolekuintsident oli 1988. a pommirünnak Nikosias
Iisraeli saatkonna vastu, kus hukkus 3 inimest.
Iisraelis ametivisiidil viibiv Küprose president Anastasides
kohtus peaminister Netanyahuga viimase Jeruusalemma residentsis.
Ühisel pressibriifingul kordas Netanyahu ohte,
mida Iraan regioonile kujutab
ja õhutas P5+1 e USAd, Venemaad,
Hiinat, Prantsusmaad, Inglismaad ja Saksamaad,
kes tuumakõnelustel Teheraniga rahvusvahelist kogukonda esindavad,
mõtlema halva lepingu tagajärgedele
ja uurima muid võimalusi nn hea lepingu saamiseks Iraaniga.
Kasutasin sõna 'julgeolek', kuna see on konkreetne.
Kannatame siin regioonis terrorismi all.
Suur osa sellest terrorismist regioonis ja väljaspool lähtub Iraanist,
kes koos oma käsilase Hezbollah'ga opereerib globaalset terrorivõrku
rohkem kui 35 riigis, viiel kontinendil.
Olete olnud Küprosel kolme terroriplaani ohvriks,
sh hiljuti avastatud korter
tohutu ammooniumnitraadi varuga, mis on väga ohtlik lõhkeaine.
Nii on meil terrorismiga võitlemises ühised huvid.
Mainisin Iraani, kuna president Rouhani ütles hiljuti,
et Iraan on seni nautinud kõnelustel P5+1ga suurt võitu.
Kui Iraan võidab, maailm kaotab. Ei ole veel liiga hilja.
Pole veel hilja takistada Iraanil saamast lepingut,
mis sillutab tee pommi juurde,
annab kohe 40-50 mlrd dollarit selle terrorivõrkude jaoks
ja regionaalseks agressiooniks ning lõpuks sadu miljardeid,
mida ta kasutab oma agressiooni- ja vallutusplaanideks.
Usun, et P5+1 suudab parema lepingu saada
ega tohiks halba lepingut sõlmida ning see on väga halb leping.
Arvestades Iraani agressiooniga regioonis, terrorismiga Lähis-Idas
meie piirkonnas ja väljaspool,
peaks tuumaleping siduma piirangute kaotamise
muutusega Iraani käitumises
ja sanktsioonide leevendamise teistsuguse suhtumisega.
See oleks kasulik nii Lähis-Idale kui kogu maailmale.
Iisraeli põhjapoolse naabri juurde - 4-aastane sõda Süürias
on ÜRO andmeil nõudnud üle 220 000 inimelu,
haavata on saanud üle miljoni, neli miljonit on riigist põgenenud
ja veel 12,2 miljonit vajavad humanitaarabi, sh 5,6 miljonit last.
Amnesty International
avalikustas pressikonverentsil Beirutis raporti Süüria põgenike kohta
pealkirjaga "Globaalne põgenikekriis: hooletuse konspiratsioon".
Arvestades erakorralise kriisiga,
oleks mõistlik oodata rahvusvaheliselt kogukonnalt
erakorralist vastust.
Kahjuks on nende vastus olnud hale ja pettumustvalmistav.
86 % kodust lahkuma pidanuist
elavad põgenikena arengumaades.
Neil on seal tõsised raskused, kuna paljud neist riikidest on ise vaesed,
või keskmisel järjel ega suuda rahastada neid põgenikke.
95 % Süüria põgenikest on naaberriikides,
eriti Türgis, Liibanonis, Jordaanias ja Iraagis.
Amnesty Internationali peadirektor õhutas rahvusvahelist kogukonda
kolima põgenikke paremate tingimustega paikadesse,
mis aitaks nende eluolu parandada.
Põhimõtteliselt kutsume
ÜRO poolt ümberasustamist vajava miljoni suures hädas oleva põgeniku
ümberasustamist rahvusvahelise kogukonna poolt
kiirusega 300 000 põgenikku aastas järgmise nelja aastaga.
Kutsume looma globaalset põgenikefondi
ja korraldama kiiret, rahvusvahelist tippkohtumist,
ning õhutame seda tegema kohe. Maailm ei saa kauem oodata.
Teistes uudistes - Palestiina päevalehe al-Quds teatel
on Gazat kontrolliva Hamasi juhtkond
valmis aktsepteerima Qatari ettepanekut
Iisraeliga 5-aastane vaherahu teha.
Hamasi juhtkond kogunes eile Qatari pealinnas Dohas,
et ettepanekule lõplik vastus anda.
Teineteisemõistmise lepingu osana
tuleks Gaza ranniku lähedale ehitada ujuvsadam,
kuid lennujaama ehitus Gazasse lükatakse hetkel edasi.
Aitäh vaatamast!
Meid näeb ka internetis aadressil tv7israelnews.com või tv7.fi
Tagasisidet võib saata aadressile israelnews@tv7.fi
Aktuaalset infot leiate meie Facebooki lehelt.
Paluge rahu Iisraelile ja Jeruusalemmale!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri